Drie vroue vas ná hulle glo jok oor ontvoeringArgieffoto: https://pixabay.com Die polisie in die Oos-Kaap het Maandag drie vroue in hegtenis geneem op aanklag van meineed nadat hulle valslik beweer het hulle is ontvoer. Kapt. Andre Beetge, woordvoerder van die polisie, het gesê die drie vroue het beweer hulle is Sondagaand by Truckers Inn in die Wells Estate-gebied ontvoer. Volgens Beetge het die vroue beweer hulle het ŉ rygeleentheid saam met ŉ taxi gekry en is toe deur ses mans in ŉ ander motor ingedwing naby Corobrik op die M17 en Swartkopsweg. “Hulle is glo gedwing om ŉ 10-jarige meisie in ŉ rooi Toyota Tazz agter te laat voor hulle na ŉ oop veld geneem is waar hulle onverklaarbaar aangerand en toe in Seyisistraat in New Brighton afgelaai is,” het Beetge gesê. Die vroue het later die polisie gebel en gesê die kind word deur die ontvoerders aangehou. ŉ Saak van ontvoering is by die New Brighton-polisiestasie aanhangig gemaak en die polisie het die hele Sondag en Maandagoggend na die ontvoerde kind gesoek. Beetge het gesê die polisie het egter snuf in die neus begin gekry oor die storie en dat dit ná deeglike ondervraging van die vroue aan die lig gekom het dat die storie opgemaak is. Die drie vroue, 24,33 en 34 jaar oud, is Maandagmiddag vir meineed in hegtenis geneem. Hulle sal na verwagting Woensdag in die Motherwell-landdroshof verskyn